Valentynsdag: só sal dit seepglad verloop – Finesse Meisie
Wat verwag jy vir valentynsdag? die son, maan en sterre? rose, tjoklits en oulike teddiebere? dalk wil jy 'n kersligete, romantiese musiek en liefdesbriefies hê. jy verwag baie, maar jou buffel-boyfriend weet nie eers hoe om valentynsdag te spel nie…
Pak vanjaar die bul by die horings en maak jou Valentynsdagdroom waar. 'n Mens kan nie van die liefde vergeet nie – dis gee so 'n lekker warm gevoel wat jou soos 'n snoesige wolkombers in die winter toevou. Volg ons vyf stappe om jou dag spesiaal te maak – of jy nou 'n ou aan die arm het óf single is.
Stap 1: Die groot flirt
Jy&Hy: Skryf 'n reeks smse of e-posse – dit is die fondasie van jou Valentynsdagplan. Dis 'n prettige en verleidelike manier om jou MacDreamy nuuskierig te maak. In die week voor Valentynsdag moet jy elke dag een sms stuur. Die boodskappe verduidelik hoe jy oor hom voel. Maak seker hy weet ook hoekom jy hom so onweerstaanbaar vind! Na 'n paar dae gaan hy vrek van nuuskierigheid – en om jou te sien! Dis 'n waarborg!
Single: Verhoudings bepaal nie ons menswees nie, so as jy single is, kan jy op die dag sommer vir jouself 'n reeks smse stuur – net sodat jy weer kan weet hoe fabulous jy is. Jy kan gerus ook die geleentheid gebruik om jou ander single vriende met boodskappe te verras.
Stap 2: Die uitnodiging
Jy&Hy: Drie dae voor die belangrike aand moet jy vir die man 'n persoonlike uitnodiging stuur. Probeer handgeskrewe briefies, 'n gedig of selfs (as jy dapper is!) 'n liedjie.
Dink 'n bietjie aan 'n oorspronklike manier om die brief by jou Adonis te kry. Vra een van sy vriende om dit skelm in sy tas te sit of pos dit na sy huis toe.
Moenie vergeet om pret te hê nie! "Hey jy, met jou oulike bak bene/ en fantastiese sexy gene/ word uitgenooi na 'n romantiese kerslig fees/saam met my, jou enigste, in die vlees. (Okei, nie my beste werk nie, maar jy kry die idee!)
Single: Moenie die aand saam met jou boksie Cleenex deurbring nie. Stuur uitnodigings aan al jou single vriende vir 'n spesiale Valentynsdag. Dan kan julle nog jul single-status en jul vryheid vier!
Stap 3: Die voorbereiding
Jy&Hy: Hulle sê mos die pad na 'n man se hart loop deur sy maag. Ek is nie seker of dit waar is nie, maar 'n romantiese kersligete waarborg 'n onvergeetlike aand.
Vergeet maar van duur restaurantetes, want daar is baie ander maniere om jou bokkie se hart te verower. Maak iets by die huis of pak 'n piekniekmandjie om in die tuin te eet. Julle kan selfs saam kos maak as jy al die bestandele voorsien.
Die geheim is oorspronklikheid. Kerse is belangrik (verkieslik rooi met lekker geure) en moenie die musiek vergeet nie. As jou man nie 'n eter is nie, kan julle dalk eerder gaan fliek of jy kan kaartjies vir 'n musiekkonsert koop.
Single: Jy kan ook heerlik beplan en voorberei vir Valentynsdag. Jy kan die aand geniet saam met die mense vir wie jy lief is.
Stap 4: Die geskenk
Jy&Hy: Dis soms baie moeilik om 'n geskenk vir jou ou te koop. Jy moet jouself gedurig herinner dat die hoeveelheid geld nie belangrik is nie, maar dat jy die liefde vier!
Die belangrikste is die idee wat die geskenk inspireer. So, as jy nie een van daardie min mense is wat spaar vir die duurste eksotiese parfuum of tegnologie-foefie nie, is dit tyd om kreatief te raak.
Stel 'n CD met liedjies van al sy gunsteling-bands saam – of jy kan selfs 'n CD met liefdesliedjies maak. Verduidelik aan hom waaraan elke liedjie jou herinner.
As jou hart se punt rof en onbeskof is, kan jy hom dalk bederf met 'n make-over!
Single: Blaas al die geld wat jy op 'n Valentyn wou spandeer, net op jouself. Bederf jouself met 'n spabehandeling, 'n lekker CD of 'n asemrowende rokkie wat jy na 'n partytjie kan dra.
Stap 5: Die groot aand
Jy&Hy: Jy moet seker maak jy lyk pragtig en vroulik en sexy. Verras jou ou en doen iets wat hy nooit van jou sou verwag nie. Karaoke dalk 'n paar van die liefdesliedjies op die CD – hy sal dit nooit vergeet nie. Bederf hom, soen hom en vertroetel hom. Hy moet spesiaal voel. Inspireer hom genoeg, sodat hy jou soos 'n prinses sal laat voel deur die jaar – en op die volgende Valentynsdag.
Enkel: Geniet die aand saam met jou vriende – en geniet elke oomblik wat jy vry is. Jy het nog baie tyd om te besluit wat jy in 'n man wil hê!